b'\n_START_ARTICLE_\nOrdenskapitlet\n_START_PARAGRAPH_\nOrdenskapitlet, egentlig: De Kongelige Ridderordeners Kapitel og oprindeligt: Ordenskapitul (efter orden og kapitel, efter lat. caput = hoved), er en dansk kongelig institution, der forvalter det danske ordensv\xc3\xa6sen.\n_START_SECTION_\nHistorie og funktioner\n_START_PARAGRAPH_\nFra slutningen af 1600-tallet, da Dannebrogordenen (1671) og Elefantordenen (1693) blev indstiftet, blev det danske ordensv\xc3\xa6sen administreret af en enkelt embedsmand med titlen ordenssekret\xc3\xa6r. Da Frederik VI i 1808 udvidede Dannebrogordenen til at best\xc3\xa5 af flere grader, og antallet af dekorerede derfor steg betydeligt, blev Ordenskapitlet oprettet._NEWLINE_Ved kgl. \xc3\xa5bent brev af 28. juni 1808, j\xc3\xa6vnf\xc3\xb8r anordning af 28. januar 1809 oprettede kongen en ridderforsamling, kaldet Ordenskapitul, som fik pligt til at varetage alt vedr\xc3\xb8rende ordensv\xc3\xa6senet. Monarken er som ordensherre pr\xc3\xa6ses, ordenskansler en styrende formand. Medlemmer er alle de indenlandske elefantriddere og storkommand\xc3\xb8rer af Dannebrog samt 7 overofficianter. Overofficianterne er: Ordenskansleren, ordensvicekansleren, ordenssekret\xc3\xa6ren, ordensmarskallen, ordensskatmesteren, ordensceremonimesteren og ordensbiskoppen. Disse b\xc3\xa6rer alle et overofficianttegn \xe2\x80\x94 for kansleren og vicekansleren et s\xc3\xa6rligt kanslertegn, lignende Storkorset af Dannebrogsordenen i diamanter i dets \xc3\xa6ldre form, for de overofficianter, der er elefantriddere, b\xc3\xa6res Dannebrogsordenens storkors i diamanter som overofficianttegn, og for de \xc3\xb8vrige har det form af en elefant uden t\xc3\xa5rn og diamanter med et dannebrogskors p\xc3\xa5 hver side af d\xc3\xa6kkenet, disse tegn b\xc3\xa6res alle om halsen i et b\xc3\xa5nd halvt bl\xc3\xa5t som Elefantordenens, halvt hvidt med r\xc3\xb8d kant som Dannebrogsordenens. Samtlige medlemmer af Ordenskapitlet b\xc3\xa6rer tillige Dannebrogordenens H\xc3\xa6derstegn._NEWLINE_I de f\xc3\xb8rste \xc3\xa5r efter 1808 uddelte kongen ordener ved s\xc3\xa6rlige h\xc3\xb8jtideligheder p\xc3\xa5 Rosenborg Slot. Efterh\xc3\xa5nden var der ikke brug for alle embedsm\xc3\xa6ndene, og allerede i 1800-tallet stod nogle af disse embeder tomme. De stadig fungerende overofficianter er ordenskansleren, nu normalt et medlem af kongehuset, der underskriver ordensdiplomerne, ordenssekret\xc3\xa6ren, der f\xc3\xb8rer tilsyn med Ordenskapitlets administration, og ordensskatmesteren, der f\xc3\xb8rer tilsyn med den \xc3\xb8konomiske forvaltning._NEWLINE_Under Ordenskapitlet sorterer \xe2\x80\x94 uden at v\xc3\xa6re medlemmer af dette \xe2\x80\x94 4 officianter: Vice-ceremonimesteren, Ordenskapitlets sekret\xc3\xa6r, ordensbiskoppens vikar og ordenshistoriografen, af hvilke dog kun sekret\xc3\xa6ren og historiografen har effektive hverv, hvorfor ogs\xc3\xa5 kun disse to stillinger i en lang \xc3\xa5rr\xc3\xa6kke har v\xc3\xa6ret besat. Officianterne b\xc3\xa6rer en elefant meget lig overofficianternes i samme b\xc3\xa5nd p\xc3\xa5 venstre bryst._NEWLINE_Ordenshistoriografen har til opgave at modtage de selvbiografier, som danske ordensmodtagere er forpligtet til at skrive. Siden 1981 er ogs\xc3\xa5 modtagere af Fortjenstmedaljen og Den Kongelige Bel\xc3\xb8nningsmedalje blevet opfordret til at indsende et levnedsl\xc3\xb8b. Ved Christiansborgs brand i 1884 br\xc3\xa6ndte de levnedsberetninger, der var indsamlet siden 1600-tallet. Siden da er der indsamlet over 37.000 biografier, der efterh\xc3\xa5nden bliver gjort tilg\xc3\xa6ngelige for forskningen. Nogle af dem er allerede udgivet. En v\xc3\xa5benmaler fremstiller de v\xc3\xa5benskjolde for elefant- og storkorsriddere, der oph\xc3\xa6nges i ridderkapellet p\xc3\xa5 Frederiksborg Slot, hvor slotsforvalteren fungerer som ridderkapelforvalter._NEWLINE_Ordenskapitlets sekret\xc3\xa6r er chef for dets sekretariat og leder den daglige administration, der bl.a. omfatter fremstilling af ordensdekorationer, ekspedition af ordensdiplomer og dekorationer og modtagelse af ordenstegn, n\xc3\xa5r en dekoreret person er afg\xc3\xa5et ved d\xc3\xb8den. De fleste dekorerede modtager deres ordenstegn med posten. Ordenskapitlet udsteder ogs\xc3\xa5 tilladelser til at b\xc3\xa6re udenlandske ordener. Tidligere var uddeling af pensioner til Dannebrogsriddere og -m\xc3\xa6nd ogs\xc3\xa5 en del af dets ressort._NEWLINE_Sekretariatet afg\xc3\xb8r ikke, hvem der skal dekoreres, men udf\xc3\xb8rer de vedtagne beslutninger, der har form af reskripter fra monarken, dvs. i realiteten regeringen. De allerfleste dekoreringer sker efter indstillinger, der behandles af kabinetssekret\xc3\xa6ren, som normalt ogs\xc3\xa5 er ordenssekret\xc3\xa6r, og vedkommende departementschef.\n_START_SECTION_\nOrdenskapitlets status\n_START_PARAGRAPH_\nOrdensv\xc3\xa6senet er et kongeligt pr\xc3\xa6rogativ, hvorfor Ordenskapitlet og dets \xc3\xb8konomi er adskilt fra statsadministrationen og sorterer direkte under ordensherren, den regerende monark.\n_START_SECTION_\nOrdensdrabantkorpset\n_START_PARAGRAPH_\nOrdensdrabantkorpset er oprettet 12. december 1808 og st\xc3\xa5r under ordensmarskallens tilsyn. Korpsets rammer er 1 overf\xc3\xb8rer og 2 underf\xc3\xb8rere samt 32 officerer, 4 af Fl\xc3\xa5den og 28 af de i K\xc3\xb8benhavn garnisonerende bataljoner. Korpset har ikke v\xc3\xa6ret i funktion siden de f\xc3\xb8rste \xc3\xa5r efter dets oprettelse og har i realiteten i mere end 100 \xc3\xa5r kun eksisteret p\xc3\xa5 papiret. 1853 afgik den sidste overf\xc3\xb8rer og 1860 den sidste underf\xc3\xb8rer ved d\xc3\xb8den.\n_START_SECTION_\nOrdensherold\n_START_PARAGRAPH_\nI dansk ordensv\xc3\xa6sen forst\xc3\xa5s ved ordensherold, hvis antal er fastsat til 2, og som allerede n\xc3\xa6vnes s\xc3\xa5vel i Elefant- som i Dannebrogordenens statutter af 1. december 1693, tjenere, der i deres heroldsdragter og med deres sceptre og r\xc3\xb8de fjerhatte skulle forh\xc3\xb8je glansen af ordensfesterne; i reglen udvalgtes de blandt de kgl. lakajer. I Norge og Sverige bekl\xc3\xa6des stillingen som ordensherold af embedsm\xc3\xa6nd, navnlig h\xc3\xb8rende til hoffet.'